उदयपुर। मुख्यमंत्री अशोक गहलोत ने कहा कि महाराणा प्रताप से जुड़े स्थलों के विकास व संरक्षण से जुड़ी मेवाड़ कॉम्पलेक्स योजना पर सरकार पूरा ध्यान देगी। इससे जुड़े प्रस्तावों एवं सुझावों को गंभीरता से लिया जाएगा। मुख्यमंत्री मंगलवार को महाराणा प्रताप जयंती पर सुखाड़िया रंगमंच पर समारोह को संबोधित कर रहे थे। मेवाड़ क्षत्रिय महासभा संस्थान की ओर से हुए समारोह में मुख्यमंत्री ने कहा कि मेवाड़ कॉम्पलेक्स योजना में अब तक क्या कमियां रहीं, उसके मूल्यांकन की जरूरत नहीं है।
जरूरत है इसे और मजबूत बनाने की। इसके लिए सरकार प्रयासरत है। गहलोत ने इसी दिन गोगुंदा में महाराणा प्रताप की राजतिलक स्थली पर भीलू राणा की प्रतिमा का अनावरण भी किया। समारोह में एचआरएच ग्रुप के लक्ष्यराज सिंह मेवाड़ और गोगुंदा के पूर्व प्रधान लालसिंह झाला भी मौजूद थे। झाला ने गोगुंदा को पर्यटन स्थल घोषित करने की मांग की।
रंगमंच में हुए समारोह में विधानसभा अध्यक्ष डॉ. दीपेंद्र सिंह शेखावत ने भी मौजूदा स्थिति पर चिंता व्यक्त करते हुए कहा कि आज देश को सांप्रदायिक सद्भाव की जरूरत है। कार्यक्रम में राज्य विधानसभा में नेता प्रतिपक्ष गुलाबचंद कटारिया ने कहा कि मूल्यों की रक्षा के लिए प्रताप की तरह पूरे समाज को साथ लेकर लड़ने की जरूरत है। जनजाति मंत्री महेंद्रजीत सिंह मालवीया, खेल राज्य मंत्री मांगीलाल गरासिया, संसदीय सचिव गजेंद्र सिंह शक्तावत, सांसद रघुवीर मीणा, विधायक सज्जन कटारा व मेयर रजनी डांगी सहित कई जनप्रतिनिधि व शहरवासी मौजूद थे।
प्रताप के व्यक्तित्व को मौजूदा मुद्दों से जोड़ा
सांप्रदायिकता
प्रताप वीरता के साथ सांप्रदायिक सौहार्द के प्रतीक थे, देश, राज्य और समाज में वैसे ही सांप्रदायिक सौहार्द की जरूरत है।
आतंकवाद/नक्सलवाद
ये मुद्दे देश के सामने बड़ी चुनौती है। पूर्व प्रधानमंत्री इंदिरा व राजीव गांधी भी आतंकवाद की भेंट चढ़ गए। आतंक से निपटने के लिए प्रताप जैसे महापुरुषों के नजरिये की जरूरत है।
मेवाड़ कॉम्पलेक्स पर जोर क्यों
महाराणा प्रताप से जुड़े स्थलों के विकास की योजना की शुरुआत पूर्व प्रधानमंत्री इंदिरा गांधी ने की थी।
आगे क्या
योजना को मजबूत बनाने के वादे के मुताबिक प्रशासन, पर्यटन विभाग, मेवाड़ क्षत्रिय महासभा, राजघराने से इन स्थलों के विकास के लिए ठोस सुझाव सरकार तक जाएं। उनके फॉलोअप की जिम्मेदारी स्थानीय विधायकों को देनी चाहिए।
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva